India kiirteedel on  eripära. Nagu ütlesin, on kummaski suunavööndis kaks rada, kuid see ei määra veel liiklusvoolu. Siin sõidavad kõik liiklusvahendid mõlemas suunavööndis mõlemat pidi. Aeg-ajalt saab mõni rada otsa ja kogu liiklus suunatakse ühele poole. Millal see täpselt juhtub, on ka tunnetuslik küsimus. Enamalt jaolt jagatakse tee omavahel ära, kuid ilma liialdamata kogu selle kiirteel oldud aja jooksul nägime me vähemalt 20 avariid, mõni nendest suht värske. Avarii siin tähendab seda, et traktoritele sõidetakse vindid peale.  Jääb loota vaid, et traktorist enne plehku sai. Kummuli veoautod on tõenäoliselt öised roolis magamajäämised. Veider oli see, et kitsastel teedel, kus liiklus ohtlikum tundus, me nägime vaid üht laksu. Võib-olla vähendab hea tee inimeste ohutunnet ja tähelepanuvõimet?